Πανεπιστήμιο Λευκωσίας

Το Πανεπιστήμιο Λευκωσίας (αγγλικά: University of Nicosia‎‎ ή UNIC) είναι ιδιωτικό, κερδοσκοπικό, πανεπιστήμιο ανώτερης και ανώτατης εκπαίδευσης με έδρα τη Λευκωσία της Κύπρου. Ξεκίνησε τη λειτουργία του στην Κύπρο ως ιδιωτικό πανεπιστήμιο τον Οκτώβριο του 2007, μετά από απόφαση του Υπουργικού Συμβουλίου της Κύπρου, ως εξέλιξη του Intercollege στη Λευκωσία, ενός ιδιωτικού κολλεγίου που ιδρύθηκε το 1980. Παράρτημα του Πανεπιστημίου Λευκωσίας υπάρχει και στην Αθήνα. Το Πανεπιστήμιο Λευκωσίας έχει πάνω από 12.000 φοιτητές που προέρχονται από 70 διαφορετικές χώρες και σπουδάζουν στα προπτυχιακά, μεταπτυχιακά και διδακτορικά προγράμματά του. Προσφέρει ποικίλα προγράμματα σπουδών. Στεγάζει διάφορους κλάδους όπως τους κλάδους παιδαγωγικών, νοσηλευτικής και άλλους. Η διδασκαλία γίνεται στα Αγγλικά ή στα Ελληνικά ανάλογα με το πρόγραμμα σπουδών. Το Πανεπιστήμιο Λευκωσίας προσφέρει επίσης και μεταπτυχιακά προγράμματα στην ψυχολογία, την κοινωνιολογία, τις διεθνείς σχέσεις, την εκπαίδευση, την ειδική εκπαίδευση και στη διοίκηση επιχειρήσεων. Ιστορία Το Πανεπιστήμιο Λευκωσίας αναγνωρίστηκε επίσημα ως πανεπιστήμιο το 2007, κατόπιν τροποποίησης της σχετικής κυπριακής νομοθεσίας. Αποτελεί μετεξέλιξη του Intercollege, το οποίο ιδρύθηκε το 1980 και λειτουργούσε ως ιδιωτικό κολλέγιο. Το 2010, ανακοινώθηκε η ίδρυση του πρώτου προγράμματος σπουδών Ιατρικής στην Κύπρο σε συνεργασία με το St George’s, University of London και το Sheba Medical Center, στο Tel Hashomer του Ισραήλ. Το 2011 ιδρύθηκε η Ιατρική Σχολή του Πανεπιστημίου Λευκωσίας, σε συνεργασία με το St George’s, University of London. Την ίδια χρονιά ξεκίνησε τη λειτουργία του το Architecture Research Centre, όπου στεγάζεται το Τμήμα Αρχιτεκτονικής. Το 2013 το Πανεπιστήμιο Λευκωσίας έγινε το πρώτο πανεπιστήμιο διεθνώς που αποδέχθηκε το Bitcoin ως μέσο πληρωμής διδάκτρων. Το 2014 το Πανεπιστήμιο Λευκωσίας έγινε το πρώτο πανεπιστήμιο παγκοσμίως που εξέδωσε τίτλους σπουδών στο Bitcoin Blockchain ενώ αποτέλεσε το πρώτο πανεπιστήμιο στον κόσμο που πέρασε από τη δοκιμαστική φάση στην πλήρη εφαρμογή αυτής της τεχνολογίας. Το 2015 το Πανεπιστήμιο Λευκωσίας δημιούργησε το Institute For the Future (IFF), ερευνητικό κέντρο με αντικείμενο την τεχνολογία blockchain και τα ψηφιακά νομίσματα. Το 2019 ιδρύθηκε το Ιατρικό Κέντρο του Πανεπιστημίου Λευκωσίας. Το 2021 το Τμήμα Ψηφιακής Καινοτομίας του Πανεπιστημίου Λευκωσίας, σε συνεργασία με το Institute For the Future (IFF), δημιούργησαν την UNIC Open Metaverse Initiative. Την ίδια χρονιά το Πανεπιστήμιο Λευκωσίας εισήγαγε το πρώτο μεταπτυχιακό πρόγραμμα παγκοσμίως με αντικείμενο το Metaverse. Το 2022 το Πανεπιστήμιο Λευκωσίας ίδρυσε την πρώτη Σχολή Κτηνιατρικής στην Κύπρο. Την ίδια χρονιά έγινε πλήρες μέλος της NEOLAiA European University Alliance, μιας ευρωπαϊκής πανεπιστημιακής κοινοπραξίας. Τον Αύγουστο του 2025, το Υπουργείο Παιδείας της Ελλάδας χορήγησε στο Πανεπιστήμιο Λευκωσίας άδεια ίδρυσης παραρτήματος στην Αθήνα (UNIC Athens), με έναρξη λειτουργίας τον Οκτώβριο του 2025 στην περιοχή του Ελληνικού. Το ίδιο έτος το παράρτημα έλαβε πιστοποίηση από την Εθνική Αρχή Ανώτατης Εκπαίδευσης (ΕΘΑΑΕ) για εννέα προγράμματα σπουδών. Πανεπιστημιακές εγκαταστάσεις Πανεπιστημιούπολη Λευκωσίας Η κύρια πανεπιστημιακή εγκατάσταση του Πανεπιστημίου Λευκωσίας βρίσκεται στην περιοχή της Έγκωμης, στη Λευκωσία. Περιλαμβάνει αίθουσες διδασκαλίας, αμφιθέατρα, εργαστήρια, βιβλιοθήκη και φοιτητικές εστίες. Στις εγκαταστάσεις στεγάζονται, μεταξύ άλλων, η Ιατρική Σχολή και το Architecture Research Centre (ARC), στο οποίο στεγάζεται το Τμήμα Αρχιτεκτονικής του Πανεπιστημίου Λευκωσίας. Πανεπιστημιούπολη Αθήνας Το Πανεπιστήμιο Λευκωσίας διαθέτει πανεπιστημιακή εγκατάσταση στην Αθήνα, στην περιοχή του Ελληνικού, γνωστή ως UNIC Athens Campus. Η εγκατάσταση λειτουργεί ως παράρτημα του Πανεπιστημίου Λευκωσίας και έχει λάβει άδεια εγκατάστασης και λειτουργίας από το Υπουργείο Παιδείας, Θρησκευμάτων και Αθλητισμού της Ελλάδας. Το παράρτημα άρχισε να λειτουργεί κατά το ακαδημαϊκό έτος 2025–2026. Περιλαμβάνει κτιριακές υποδομές συνολικής επιφάνειας περίπου 12.500 τ.μ., οι οποίες στεγάζουν αίθουσες διδασκαλίας, ερευνητικά εργαστήρια και φοιτητικές εστίες. Σχολές Το Πανεπιστήμιο Λευκωσίας περιλαμβάνει τις ακόλουθες σχολές: Ιατρική Σχολή Σχολή Διοίκησης Επιχειρήσεων Τμήμα Λογιστικής, Οικονομικών και Χρηματοοικονομικής Τμήμα Ψηφιακής Καινοτομίας Τμήμα Διοίκησης Νομική Σχολή Τμήμα Νομικής Τμήμα Πολιτικών Επιστημών και Διακυβέρνησης Σχολή Ανθρωπιστικών Σπουδών και Κοινωνικών Επιστημών Τμήμα Αρχιτεκτονικής Τμήμα Γλωσσών και Λογοτεχνίας Τμήμα Επικοινωνίας Τμήμα Θεολογίας Τμήμα Κοινωνικών Επιστημών Τμήμα Σχεδιασμού και Πολυμέσων Σχολή Επιστημών και Μηχανικής Τμήμα Μηχανικής Τμήμα Πληροφορικής Σχολή Κτηνιατρικής Σχολή Επιστημών Ζωής και Υγείας Τμήμα Επιστημών Υγείας Τμήμα Επιστημών Ζωής Σχολή Επιστημών Αγωγής Τμήμα Παιδαγωγικών Σπουδών Τμήμα Μουσικής και Χορού Διαπιστεύσεις και κατατάξεις Το 2014, το Πανεπιστήμιο Λευκωσίας έλαβε την πιστοποίηση UNIQUe από το European Foundation for Quality in e-Learning για την ποιότητα στην εξ αποστάσεως εκπαίδευση. Την ίδια χρονιά έλαβε τη διάκριση «Recognised for Excellence – 5 Star» από το European Foundation for Quality Management. Στην κατάταξη Times Higher Education (THE) World University Rankings 2022, το Πανεπιστήμιο Λευκωσίας περιλήφθηκε στις θέσεις 601–800 παγκοσμίως. Στην κατάταξη THE Young University Rankings 2022 κατατάχθηκε στην 179η θέση παγκοσμίως, ενώ στην κατάταξη World University Rankings by Subject 2022 βρέθηκε στις θέσεις 201–250 παγκοσμίως στον τομέα «Business and Economics». Παραπομπές Εξωτερικοί σύνδεσμοι Πολυμέσα σχετικά με το θέμα Πανεπιστήμιο Λευκωσίας στο Wikimedia Commons Επίσημος ιστότοπος